CELEX: 62015TN0149
Language: mt
Date: 2015-03-26 00:00:00
Title: Kawża T-149/15: Rikors ippreżentat fis-26 ta’ Marzu 2015 – Ben Ali vs Il-Kunsill

10.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 262/27
            
         Rikors ippreżentat fis-26 ta’ Marzu 2015 – Ben Ali vs Il-Kunsill
   (Kawża T-149/15)
   (2015/C 262/37)
   Lingwa tal-kawża: l-Ingliż
   
      Partijiet
   
   
      Rikorrenti: Sirine (Cyrine) Bent Zine El Abidine Ben Haj Hamda Ben Ali (Tuneż, it-Tuneżija) (rappreżentant: S. Maktouf, avukat)
   
      Konvenuta: Il-Kunsill tal-Unjoni Ewropea
   
      Talbiet
   
   
               —
            
            
               tannulla d-Deċiżjoni tal-Kunsill 2011/72/PESK, tal-31 ta’ Jannar 2011, dwar miżuri restrittivi diretti kontra ċerti persuni u entitajiet fid-dawl tas-sitwazzjoni fit-Tuneżija (ĠU L 28, p. 62) u r-Regolament tal-Kunsill (UE) Nru 101/2011, tal-4 ta’ Frar 2011, dwar miżuri restrittivi diretti kontra ċerti persuni u entitajiet u korpi fid-dawl tas-sitwazzjoni fit-Tuneżija (ĠU L 31, p. 1), kif aġġornata (1) u emendata (2) b’mod regolari (iktar 'il quddiem l-“atti kkontestati”), sa fejn jinnominaw lir-rikorrenti,
            
         
               —
            
            
               tikkundanna lill-Kunsill għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka ħames motivi.
   L-ewwel motiv huwa bbażat fuq żball manifest ta’ evalwazzjoni. Ir-rikorrenti ssostni li l-motivi li minħabba fihom ittieħdu s-sanzjonijiet ma humiex iktar validi fid-dawl tal-bidliet li seħħew fuq il-livell politiku fit-Tuneżija.
   It-tieni motiv huwa bbażat fuq żball manifest ta’ evalwazzjoni. Ir-rikorrenti ssostni li l-proċedura penali nazzjonali mibdija fil-konfronti tagħha ħadet fit-tul u li, konsegwentement, ma jistax jintqal li l-ksur li minħabba fih ittieħdu sanzjonijiet kien is-suġġett ta’ investigazzjoni “ġenwina”.
   It-tielet motiv huwa bbażat fuq motivazzjoni insuffiċjenti. Ir-rikorrenti tqis li l-motivi invokati mill-Kunsill sabiex jiġġustifika l-inklużjoni tagħha fil-lista jirrepetu biss il-motivi li minħabba fihom ittieħdu s-sanzjonijiet.
   Ir-raba’ motiv huwa bbażat fuq ksur tad-drittijiet fundamentali. Ir-rikorrenti tqis li hija kienet suġġetta għal miżuri arbitrarji intiżi li jiffaċilitaw is-sekwestru futur tal-assi tagħha. Hija tinvoka, konsegwentement, ksur tad-dritt tagħha għall-proprjetà u għall-preżunzjoni ta’ innoċenza.
   Il-ħames motiv huwa bbażat fuq żball manifest ta’ evalwazzjoni. Ir-rikorrenti ssostni li l-motivi invokati mill-Kunsill, kif ukoll id-dispożizzjonijiet legali nazzjonali li fuqhom dawn huma bbażati, ma humiex konformi mal-motivi li minħabba fihom ittieħdu s-sanzjonijiet.
   
      (1)  Deċiżjoni tal-Kunsill 2012/50/PESK, tas-27 ta’ Jannar 2012, li temenda d-Deċiżjoni 2011/72/PESK dwar miżuri restrittivi diretti kontra ċerti persuni u entitajiet fid-dawl tas-sitwazzjoni fit-Tuneżija (ĠU L 27, p. 11), u d-Deċiżjoni tal-Kunsill 2013/72/PESK, tal-31 ta’ Jannar 2013, li temenda d-Deċiżjoni 2011/72/PESK, dwar miżuri restrittivi diretti kontra ċerti persuni u entitajiet fid-dawl tas-sitwazzjoni fit-Tuneżija (ĠU L 32, p. 20).
   
      (2)  Deċiżjoni tal-Kunsill 2014/49/PESK, tat-30 ta’ Jannar 2014, li temenda d-Deċiżjoni 2011/72/PESK dwar miżuri restrittivi diretti kontra ċerti persuni u entitajiet fid-dawl tas-sitwazzjoni fit-Tuneżija (ĠU L 28, p. 38), u r-Regolament ta’ Implimentazzjoni tal-Kunsill (UE) Nru 81/2014, tat-30 ta’ Jannar 2014, li jimplimenta r-Regolament (UE) Nru 101/2011 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fit-Tuneżija (ĠU L 28, p. 2).